KIRJALLINEN KYSYMYS E-0374/01 esittäjä(t): Cristiana Muscardini (UEN) komissiolle. Luontaistuotteet ja tieteellinen arviointi.



Virallinen lehti nro 261 E , 18/09/2001 s. 0097 - 0098



KIRJALLINEN KYSYMYS E-0374/01 esittäjä(t): Cristiana Muscardini (UEN) komissiolle (15. helmikuuta 2001) Aihe: Luontaistuotteet ja tieteellinen arviointi Erään belgialaisen yhtiön tekemän hakemuksen perusteella elintarvikealan tiedekomitea olisi kieltänyt Stevia rebaudianan uutteesta valmistetun luonnollisen makeutusaineen käytön, jota on käytetty jo vuosikymmeniä monissa maissa. Tämä päätös tyrmistyttää kuluttajia, jotka epäilevät vakavasti arviointikriteerejä, joita asiasta päättäneet ovat käyttäneet. Kuluttajat eivät myöskään ymmärrä, miksi esimerkiksi aspartaamin kaltaisen keinotekoisen makeutusaineen käyttö on sallittu ilman rajoituksia, monista vakavista raportoiduista haittavaikutuksista huolimatta. Kuluttaja katsovat, että tässä sovelletaan kaksoisstandardia elintarvikkeiden hyväksynnän osalta riippuen siitä, onko tuotteen valmistanut johtava maatalousteollisuuden yritys tai pieni tai keskisuuri yritys. 1. Yhtyykö komissio kuluttajien esittämiin epäilyihin? 2. Eikö komission mielestä nykyinen ainesosien hyväksyntäjärjestelmä toimi pikemminkin tuottajayritysten ehdoilla kuin kuluttajien suojelemiseksi? 3. Eikö komissio pelkää sitä, että jos tätä samaista järjestelmää sovelletaan elintarvikelisäaineisiin, se johtaa monen erittäin tehokkaan tällä hetkellä saatavissa olevan lisäaineen häviämiseen, kuten makeutusaineiden osalta on jo käynyt? 4. Katsooko komissio, että niin kauan kuin elintarvikkeiden lisäaineita koskeva direktiivi ei edellytä sallittujen aineiden ja ravintolähteiden tiukkaa valvontaa, juuri suuret ja johtavat lääkeyritykset voivat esittää sellaisen uuden ainesosan käyttöä? 5. Jos asia on näin, eikö komissio pelkää, että perinteinen elintarvikelisäaineita valmistava teollisuus, joka muodostuu pienistä ja keskisuurista yrityksistä, katoa markkinoilta samalla alalla toimivien monikansallisten yritysten ylivoimaisen aseman vuoksi? David Byrnen vastaus komission puolesta (26. huhtikuuta 2001) Saatuaan hakemuksen kahdelta eri yritykseltä komissio pyysi elintarvikealan tiedekomiteaa selvittämään steviosidin turvallisuuden makeutusaineena sekä Stevia rebaudiana Bertoni -kasvin ja sen lehtien turvallisuuden uuselintarvikkeena. Tiedekomitean viimeisimmät lausunnot ovat kesäkuulta 1999. Kasvituotteitten osalta komitea totesi, että sille toimitetut tuotteen erittelyä ja standardointia sekä tuotteesta tehtyä turvallisuustutkimusta koskevat tiedot olivat riittämättömät. Tämä vahvisti hakemuksen alun perin saaneen kansallisen viranomaisen suorittaman ensiarvioinnin päätelmät. Näillä perusteilla komissio päätti, ettei se anna lupaa saattaa Stevia rebaudiana Bertoni -kasvia ja sen kuivattuja lehtiä markkinoille elintarvikkeena tai elintarvikkeen ainesosana(1). Tiedekomitea ilmoitti olevansa huolestunut siitä, ettei turvallisuustietoja ollut steviosidin erään aineenvaihduntatuotteen mahdollisesta genotoksisuudesta, yhdisteen erittelystä (epäpuhtauksista) eikä tuotteen mahdollisista vaikutuksista ihmisen hedelmällisyyteen. Sen vuoksi komissio ei pitänyt asianmukaisena ehdottaa, että kyseisen aineen käyttö elintarvikkeitten makeutusaineena sallittaisiin. YK:n alaisten Maailman terveysjärjestön WHO:n ja Elintarvike- ja maatalousjärjestön FAO:n yhteinen elintarvikkeitten lisäaineita ja kontaminantteja käsittelevä asiantuntijakomitea on tuonut steviosidistä esiin vastaavanlaisia huolestuttavia seikkoja kuin elintarvikealan tiedekomitea. Elintarvikealan tiedekomitea on tehnyt arvion myös aspartaamista, jonka se katsoo soveltuvan käytettäväksi elintarvikkeitten makeuttajana. Komitea on asettanut aspartaamin hyväksyttävän päiväsaannin arvoksi 40 mg painokiloa kohti. Yhteisön lainsäädännössä sallitaankin aspartaamin käyttö tietyissä elintarvikkeissa ja tietyin enimmäismäärin(2). Komissio vakuuttaa arvoisalle parlamentin jäsenelle, ettei tuottajayrityksen koko tai toimiala vaikuta elintarvikealan tiedekomitean elintarvikelisäaineista tekemiin arvioihin eikä tuleviin arvioihin ravintolisien ainesosina käytettäviksi tarkoitetuista aineista. (1) Komission päätös 2000/196/EY, tehty 22. helmikuuta 2000, valmisteen Stevia rebaudiana Bertoni: kasvit ja kuivatut lehdet markkinoille saattamisen kieltämisestä uuselintarvikkeena tai elintarvikkeiden uutena ainesosana Euroopan parlamentin ja neuvoston asetuksen (EY) N:o 258/97 mukaisesti. EYVL L 61, 8.3.2000. (2) Euroopan parlamentin ja neuvoston direktiivi 94/35/EY, annettu 30. kesäkuuta 1994, elintarvikkeissa käytettäväksi tarkoitetuista makeutusaineista. EYVL L 237, 10.9.1994.